## Odluka Ustavnog suda Republike Hrvatske broj: U-III-413/1995 od 31. ožujka 1998.

### NN 50/1998 (8.4.1998.), Odluka Ustavnog suda Republike Hrvatske broj: U-III-413/1995 od 31. ožujka 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o ustavnoj
tužbi P. B. iz S., na sjednici održanoj dana 31. ožujka 1998. godine, donio
je

## **ODLUKU**

1. Usvaja se ustavna tužba, te se ukida

- rješenje Upravnog suda Republike Hrvatske, broj Us-4461/1994 od 2.
prosinca 1994. godine.

2. Predmet se vraća Upravnom sudu Republike Hrvatske na ponovni postupak.

3. Ova odluka objavit će se u "Narodnim novinama".

Obrazloženje

P. B. iz S., po punomoćniku N. M., podnio je ustavnu tužbu povodom rješenja
Upravnog suda Republike Hrvatske, broj: Us-4461/1994-5 od 2. prosinca 1994.
godine, kojim je odbačena podnositeljeva tužba u upravnom sporu protiv
rješenja Ministarstva financija Republike Hrvatske, Carinske uprave Republike
Hrvatske, Komisije za carinske prekršaje u drugom stupnju, broj: P-II-259/94
od 25. svibnja 1994. godine.

Uvidom u spis Upravnog suda Republike Hrvatske, broj: Us-4461/1994,
utvrđeno je da je Komisija za prekršaje Carinarnice S. donijela rješenje
kojim je J. G. proglašen krivim i kažnjen novčanom kaznom od 1.645.768
HRD za carinski prekršaj iz članka 343. stavka 1. točke 1. u svezi s člankom
355. stavkom 1. Carinskog zakona ("Narodne novine", br. 53A/91, 64/91,
33/92, 40/92, 61/92, 26/93, 60/93, 106/93, 92/94). Uz kaznu mu je izrečena
i zaštitna mjera oduzimanja robe koja je predmet prekršaja.

Komisija za carinske prekršaje u drugom stupnju, rješavajući o žalbi
okrivljenika, donijela je rješenje kojim je preinačeno prvostupanjsko rješenje
u odluci o kazni tako da se okrivljenom izriče novčana kazna od 1.000.000
HRD. U ostalom dijelu potvrđeno je prvostupanjsko rješenje.

Podnositelj ustavne tužbe bio je vlasnik robe koja je predmet prekršaja
te je pokrenuo upravni spor protiv rješenja, broj: P/II-259/94 od 25. svibnja
1994.

Upravni sud Republike Hrvatske odbacio je podnositeljevu tužbu pozivajući
se na odredbe članaka 12. i 30. stavka 1. točke 3. Zakona o upravnim sporovima
("Narodne novine", br. 53/91, 9/92, 77/92).

Podnositelj ustavne tužbe smatra da su mu rješenjem Upravnog suda Republike
Hrvatske povrijeđena ustavna prava iz članka 14. stavka 2. (jednakost svih
pred zakonom), članka 18. (pravo na žalbu protiv pojedinačnih pravnih akata
donesenih u postupku prvog stupnja pred sudom ili drugim ovlaštenim tijelom),
članka 19. (pojedinačni akti državne uprave i tijela koja imaju javne ovlasti
moraju biti utemeljeni na zakonu te zajamčenost sudske kontrole zakonitosti
tih akata), članka 26. (zajamčena jednakost svih građana i stranaca pred
sudovima i drugim državnim i inim tijelima koja imaju javne ovlasti) i
članka 48. Ustava Republike Hrvatske kojim je zajamčeno pravo vlasništva.

Ustavna tužba je osnovana.

Podnositeljevu tužbu u upravnom sporu Upravni sud je odbacio zauzevši
stajalište da osporenim upravnim aktima očito nije povrijeđeno nikakvo
osobno pravo tužitelja ili njegov pravni interes zasnovan na zakonu, zbog
čega ne može biti tužitelj u upravnom sporu u toj stvari.

Prema odredbi članka 2. stavka 1. Zakona o upravnim sporovima, pravo
pokretanja upravnog spora ima pojedinac ili pravna osoba ako smatra da
joj je upravnim aktom povrijeđeno kakvo pravo ili neposredni osobni interes
utemeljen na zakonu. Odredbom članka 12. istog Zakona, propisano je da
tužitelj u upravnom sporu može biti pojedinac, pravna osoba, organizacija,
skupina osoba, naselje i sl. koji smatra da mu je upravnim aktom povrijeđeno
kakvo pravo ili neposredni osobni interes utemeljen na zakonu.

Odredbom članka 30. stavka 1. točke 3. Zakona o upravnim sporovima,
propisano je da će Sud odbaciti tužbu ako utvrdi da je očito da se upravnim
aktom, koji se tužbom osporava, ne dira u pravo tužitelja ili u njegov
osobni interes utemeljen na zakonu.

Prvostupanjskim rješenjem, kojim je okrivljenik J. G. proglašen krivim
i kažnjen novčanom kaznom za prekršaj iz članka 343. stavka 1. točke 1.
u svezi s člankom 355. stavkom 1. Carinskog zakona, izrečena je i zaštitna
mjera oduzimanja robe koja je predmet prekršaja, a koja je bila vlasništvo
podnositelja ustavne tužbe. Takvim rješenjem može biti povrijeđeno podnositeljevo
pravo ili neposredni osobni interes, a što je, prema odredbi članka 12.
Zakona o upravnim sporovima, pretpostavka za pokretanje upravnog spora.

Stajalište je Ustavnog suda Republike Hrvatske da podnositelj ustavne
tužbe ulazi u krug osoba navedenih u članku 12. Zakona o upravnim sporovima
te da mu se mora omogućiti sudjelovanje u upravnom sporu.

U prilog ovakvom stajalištu govori i činjenica da osoba, čiji je predmet
oduzet rješenjem o prekršaju, ima pravo radi zaštite svojih prava sudjelovati
u prekršajnom postupku.

Odredbom članka 124. Zakona o prekršajima ("Narodne novine", br. 2/73,
5/73, 21/74, 9/80, 25/84, 52/87, 27/88, 43/89, 8/90, 41/90, 59/90, 91/92,
33/95), propisano je da osoba, čiji je predmet oduzet rješenjem o prekršaju,
ima pravo žalbe protiv odluke o oduzimanju predmeta.

Budući da vlasnik predmeta koji je oduzet rješenjem o prekršaju ima
pravo sudjelovati u prekršajnom postupku radi zaštite svojih pravnih interesa,
valja mu priznati i pravo na pokretanje upravnog spora, dakle pravo na
ostvarenje ustavnog jamstva kontrole zakonitosti pojedinačnih akata (članak
19. Ustava) jer mu se, u konkretnom slučaju, ne može poreći neposredni
osobni interes utemeljen na zakonu (članak 2. stavak 1. Zakona o upravnim
sporovima).

Ustavni sud Republike Hrvatske je utvrdio da je Upravni sud, onemogućivši
podnositelju pokretanje upravnog spora, u konkretnom predmetu, povrijedio
njegovo ustavno pravo na sudsku kontrolu zakonitosti pojedinačnih akata
upravnih vlasti i tijela koja imaju javne ovlasti.

Slijedom navedenog, a na temelju odredaba članka 30. Ustavnog zakona
o Ustavnom sudu Republike Hrvatske ("Narodne novine", br. 13/91) i članaka
59. i 62. Poslovnika Ustavnog suda Republike Hrvatske ("Narodne novine",
br. 29/94), donesena je odluka kao u izreci.

Objava ove odluke temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-413/1995
Zagreb, 31. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 50/1998-626